b'\n_START_ARTICLE_\nDinokrat\n_START_PARAGRAPH_\nDinokrat z Rodosa (gr\xc5\xa1ko \xce\x94\xce\xb5\xce\xb9\xce\xbd\xce\xbf\xce\xba\xcf\x81\xce\xac\xcf\x84\xce\xb7\xcf\x82 \xe1\xbd\x81 \xe1\xbf\xac\xcf\x8c\xce\xb4\xce\xb9\xce\xbf\xcf\x82, Deinokr\xc3\xa1tis o R\xc3\xb3dios), znan tudi kot  Deinokrat, Dimokrat, Hirokrat in Stratikrat, je bil gr\xc5\xa1ki arhitekt in tehni\xc4\x8dni svetovalec Aleksandra Velikega, ki je deloval v zadnji \xc4\x8detrtini 4. stoletja pr. n. \xc5\xa1t. Znan je po na\xc4\x8drtu za mesto Aleksandrija, monumentalni pogrebni grmadi za Hefestiona, rekonstrukciji Artemidinega templja v Efezu in drugih delih.\n_START_SECTION_\nPredlog za mesto na Atosu\n_START_PARAGRAPH_\nAleksander Veliki je nameraval zgraditi mesto svoje slave, zato je Dinokrat pred gradnjo Aleksandrije predlagal gradnjo mesta na gori Atos. Aleksander je predlog zavrnil, ker na gori ni dovolj prostora za veliko mesto in polj za pridelovanje \xc5\xbeita. Vse potrebno bi se moralo pripeljati po morju. Za prestolnico je bila bolj primerna Aleksandrija, ki je imela ve\xc4\x8d prostora in obdelovalje zemlje kot skalnata gora Atos.\n_START_SECTION_\nAleksandrija\n_START_PARAGRAPH_\nLeta 332 pr. n. \xc5\xa1t. je Aleksander imenoval Dinokrata za glavnega nadzornika in na\xc4\x8drtovalca del v Aleksandriji na sredozemski obali Egipta. Pri na\xc4\x8drtovanju se je zgledoval po mre\xc5\xbenem na\xc4\x8drtu Hipodama iz Mileta, ki je imel velik vpliv na na\xc4\x8drtovanje helenisti\xc4\x8dnih mest. Pri delu sta mu pomagala Kleomen iz Neukratisa in Kratet Olintski. Slednji je bil \xc4\x8dislan hidrotehnik, ki je zgradil mestni vodovod in kanalizacijo.\n_START_SECTION_\nHefestionova grmada\n_START_PARAGRAPH_\nDiodor Sicilski,  Arijan, Strabon, Plutarh in drugi pi\xc5\xa1ejo, da je  Dinokrat zgradil spomenik  Aleksandrovemu generalu Hefestionu, umrlemu leta 324 pr. n. \xc5\xa1t. Spomenik je bil zgrajen iz kamna na neznani lokaciji. Bil je imitacija Babilonskega templja, visok \xc5\xa1est nadstropij in popolnoma pozla\xc4\x8den.\n_START_SECTION_\nDrugi Artemidin tempelj\n_START_PARAGRAPH_\nDinokrat je  sodeloval pri rekonstrukciji Artemidinega templja v Efezu, enega od sedmih \xc4\x8duudes anti\xc4\x8dnega sveta, ki ga je uni\xc4\x8dil Herostrat 21. julija 356 pr. n. \xc5\xa1t. Na isti dan naj bi bil rojen Aleksander Veliki.\n_START_SECTION_\nDruga dela\n_START_PARAGRAPH_\nVitruvij v edini anti\xc4\x8dni razpravi o arhitekturi omenja, da je Dinokrat na\xc4\x8drtoval goro Atos preoblikovati v kolosalno podobo Aleksandra Velikega. V eni roki naj bi nosil majhno mesto, z drugo pa bi iz gigantskega vr\xc4\x8da zlival reko v morje. _NEWLINE_Delal je tudi na nedokon\xc4\x8danem spomeniku za Aleksandrovega o\xc4\x8deta Filipa II., na\xc4\x8drtih ve\xc4\x8d mest in templjev v Delfih, Delosu in drugod. Zgleda, da je bil tudi arhitekt velike helenisti\xc4\x8dne grobnice v Amfipolisu,  odkrite leta 2012.'